Absa-hoë verdink van R103 miljoen se diefstal | Maroela Media
Absa-hoë verdink van R103 miljoen se diefstal
'n 30-jarige man bly in aanhouding ná hy in hegtenis geneem is op aanklag van diefstal van R103 miljoen van Absa.
Die man, 'n spesialis-ingenieur by Absa Sandton, het na bewering tussen September en Desember 2021 ongeveer R103 miljoen tydens verskillende transaksies na ses verskillende bankrekeninge oorbetaal, sê kapt. Ndivhuwo Mulamu, woordvoerder van die direktoraat vir prioriteitsmisdaadondersoeke (die Valke).
"Die saak is by die Valke se eenheid in Johannesburg, wat ernstige handelsmisdaad ondersoek, aanhangig gemaak vir verdere ondersoek. Hy is Woensdag in Queenstown in die Oos-Kaap in hegtenis geneem."
Hy het die volgende dag in die Queenstown-landdroshof verskyn. "Die hof het bepaal dat hy in aanhouding moet bly hangende verdere ondersoek. Die saak is na die Palm Ridge- gespesialiseerde handelsmisdaadhof oorgeplaas."
Die man sal na verwagting op 27 Januarie weer in die hof verskyn vir regsverteenwoordiging en 'n aansoek om borgtog.
"Verdere inhegtenisnemings en bykomende klagtes kan nie uitgesluit word nie," sê Mulamu. Die ondersoek duur voort.